次韻王子植見寄
作者：汪炎昶
朝代：宋

paragraphs: 心親跡難前，視曩勇不逮。
夢往謂知路，佶屈迷晻曖。
俄鏘澗中作，如爪癢爬背。
語抵珠顆圓，落祇賸磊磊。
豈去陶韋遥，一切剷華彩。
寧辭詠情性，責有庭幃在。
寸祿足爲娛，遲子董晁配。
磨礲蓄精銳，堅忍勿少退。
濟時我所懵，有靦類沈晦。
孤懷鬰不平，傾寫尚子待。
三山詎云遥，風帆渺雲海。